Embraer

Embraer S.A. (do novembra 2010 Embraer - Empresa Brasileira de Aeronáutica S.A.) je brazílsky firemný konglomerát vyrábajúci komerčné aj vojenské lietadlá a poskytujúci letecké služby.

Sídlo firmy sa nachádza v São José dos Campos. Embraer je tretí najväčší výrobca komerčných lietadiel na svete a štvrtý najväčší výrobca lietadiel po kanadskej spoločnosti Bombardier (ak sa počíta aj výroba Business Jets). Je to tiež najväčší brazílsky priemyselný exportér a vážny konkurent Airbusu a Boeingu vo výrobe lacnejších a menších lietadiel.

Dejiny

Brazílska vláda sa rozhodla vytvoriť domáceho výrobcu lietadiel a od roku 1940 uskutočnila v tejto oblasti niekoľko investícií. V roku 1969 bola založená štátna spoločnosť Empresa Brasileira de Aeronáutica (Embraer). Jej prvým produktom bolo turbovrtuľové lietadlo Embraer EMB 110 Bandeirante.

Prvé kroky
Hlavným zákazníkom spoločnosti Embraer bola spočiatku brazílska vláda a stroje jej výroby sa až do roku 1975 predávali iba na domácom trhu.

Kým väčšinu produktov spoločnosti v priebehu 70. rokov 20. storočia tvorili vojenské lietadlá, v roku 1985 debutovala s regionálnym lietadlom Embraer EMB 120 Brasilia. Jeho konštrukcia bola zameraná na zahraničných zákazníkov. Stroj sa veľmi úspešne predával najmä malým dopravcom.

Licenčne vyrobené Pipery
V roku 1974 spoločnosť začala vyrábať ľahké lietadlá pod licenciou americkej spoločnosti Piper Aircraft. Piper najprv vytvoril pre Embraer skladačky lietadiel v továrni v USA, ktoré sa následne montovali v Brazílii pre miestny a latinskoamerický trh. Od roku 1978 sa už väčšina dielov a komponentov získavala z miestnych zdrojov. Od roku 1974 do roku 2000 Embraer postavil pod licenciou Piper takmer 2500 lietadiel.

Privatizácia
Spoločnosť Embraer začala privatizačný proces, podobne ako viaceré dovtedy štátom kontrolované spoločnosti, počas vlády Fernanda H. Cardosa. Proces bol ukončený 7. decembra 1994 a zachránil firmu pred bankrotom. Spoločnosť aj naďalej pokračovala v úsilí o získavanie štátnych zákaziek.

Brazílska vláda si ponechala vplyv v spoločnosti prostredníctvom zlatých akcií, ktoré jej umožňujú právo veta.

V roku 2000 Embraer robil verejnú ponuku svojich akcií súčasne na burzách NYSE a BM & F Bovespa.

Aktuálne vlastnícke podiely
Podiely v spoločnosti v roku 2008 boli nasledujúce: Bozano Group - 11,10b%, Previ (Brazílsky dôchodkový fond) - 16,40 %, Sistel - 7,40 %, Dassault Aviation - 2,1 %, EADS - 2,1 %, Thales Group - 2,1 %, Safran - 1,1%, brazílska vláda - 0,3 %; zvyšok je verejne obchodovateľný.

Rozšírenie produktového rady: vojenské, regionálne a business lietadlá
V polovici 90. rokov sa spoločnosť začala sústreďovať na malé komerčné lietadlá a obmedzila výrobu bojových lietadiel, ktoré dovtedy tvorili väčšinu výroby. Čoskoro nasledovali väčšie regionálne lietadlá so 70 až 110 miestami a menšie obchodné business lietadlá. Dnes spoločnosť vyrába pre obidva trhy, vojenský aj obchodný.

19. apríla 2007 Embraer oznámil, že zvažuje výrobu dvojmotorového vojenského dopravného lietadla Embraer KC-390. Práca na ňom sa začala v máji 2009 s podporou brazílskeho letectva. Correios, Brazílska poštová spoločnosť, prejavila záujem o kúpu tohto lietadla, ktoré chce využiť na prepravu pošty namiesto komerčnej nákladnej dopravy. Vďaka použitiu mnohých technológií vyvinutých pre Embraer 190 môže C-390 prepraviť až 23 ton nákladu. Bolo určené na nahradenie lietadiel z čias studenej vojny. Argentína požiadala o šesť exemplárov a záujem prejavili aj ďalšie juhoamerické štáty.

Iné projekty

Referencie 

Výrobcovia lietadiel z Brazílie
Podniky založené v 1969
Podniky obchodované na burze v São Paulo
Podniky obchodované na Newyorskej burze
Nadnárodné spoločnosti